ราคาทองรูปพรรณพุ่ง 25,450 บ.สูงสุดรอบ 7 ปี เซ่นพิษ “โควิด-19” ระบาดฉุดศก.โลกทรุด!
ราคาทองรูปพรรณพุ่ง 25,450 บ.สูงสุดรอบ 7 ปี เซ่นพิษ “โควิด-19” ระบาดฉุดเศรษฐกิจโลกทรุด!
ราคาทองรูปพรรณพุ่ง 25,450 บ.สูงสุดรอบ 7 ปี เซ่นพิษ “โควิด-19” ระบาดฉุดเศรษฐกิจโลกทรุด!
24 ก.พ. 2563

ผู้สื่อข่าวรายงานว่า สมาคมค้าทองคำ แจ้งราคาทองคำในประเทศเช้านี้ (24 ก.พ.63) ปรับขึ้น 450 บาทตามราคาต่างประเทศที่ปรับขึ้นมาแตะระดับ 1,661 ดอลลาร์สหรัฐต่อออนซ์  เนื่องจากนักลงทุนกังวลการแพร่ระบาดของไวรัสโคโรนาสายพันธุ์ใหม่ (โควิด-19) ที่มีผู้ติดเชื้อนอกประเทศจีนมากขึ้น เช่น เกาหลีใต้  อิหร่าน อิตาลี  ด้านราคาน้ำมันปรับตัวลง 2 %  ตลาดดาวโจนส์ฟิวเจอร์สก็ปรับตัวลงเช่นกันทำให้นักลงทุนหันมาลงทุนทองคำเพิ่มขึ้นเพราะเป็นสินทรัพย์ปลอดภัย
ขณะที่ค่าเงินบาทอ่อนค่าแตะระดับ 31.75 บาทต่อดอลลาร์สหรัฐ ส่งผลให้ทองแท่งรับซื้อบาทละ 24,850 บาท ขายออกบาทละ 24,950 บาท  ทองรูปพรรณรับซื้อบาทละ 24,407.60 บาท และขายออกบาทละ 25,450 บาท  ซึ่งเป็นราคาที่สูงสุดในรอบ 7 ปีกว่า นับจาก 3 ธ.ค. 55
ทั้งนี้ สัญญาทองคำตลาด COMEX (Commodity Exchange) ส่งมอบเดือนเม.ย. พุ่งขึ้น 20.50 ดอลลาร์ หรือ 1.24% แตะที่ระดับ 1,669.30 ดอลลาร์/ออนซ์ โดยนักลงทุนยังคงเดินหน้าเข้าซื้อทองคำซึ่งเป็นสินทรัพย์ที่ปลอดภัย ท่ามกลางความกังวลที่ว่า การแพร่ระบาดของไวรัสโควิด-19 จะส่งผลกระทบต่อเศรษฐกิจทั่วโลก
โดยล่าสุด กองทุนการเงินระหว่างประเทศ (IMF) ได้ปรับลดคาดการณ์เศรษฐกิจของจีนในปี 2563 ลงสู่ระดับ 5.6% ลดลง 0.4% จากที่คาดการณ์ไว้เมื่อเดือนม.ค. เนื่องจากผลกระทบจากการแพร่ระบาดของไวรัสโควิด-19 อีกทั้งสถานการณ์การแพร่ระบาด ส่งสัญญาณย่ำแย่ลง หลังจากรัฐบาลเกาหลีใต้ประกาศยกระดับการเตือนภัยจากสถานการณ์การแพร่ระบาดของไวรัสโควิด-19 สู่ระดับ “สีแดง” ซึ่งเป็นระดับสูงสุด หลังจากที่จำนวนผู้ติดเชื้อในประเทศพุ่งขึ้นแตะระดับ 602 ราย ขณะผู้เสียชีวิตเพิ่มเป็น 5 ราย
ขณะที่ทางด้านรัฐบาลอิตาลียืนยันพบผู้เสียชีวิตจากไวรัสโควิด-19 เพิ่มขึ้นอีก 1 ราย ส่งผลให้ยอดรวมผู้เสียชีวิตในประเทศเพิ่มขึ้นเป็น 3 ราย ส่วนจำนวนผู้ติดเชื้อไวรัสโควิด-19 ในอิตาลี ณ วันอาทิตย์ที่ 23 ก.พ. เพิ่มขึ้นเป็น 152 ราย